c) budžeta pozīcija 02 02 01 visiem pārējiem darbības izdevumiem: 125 410 483 EUR;

Šajā ziņojumā sniegts pārskats par COSME budžeta izpildi 2016. gadā, kā noteikts regulā. Ņemot vērā to, ka daudzi projekti ilgst vairākus gadus, tika pieņemts lēmums atlikt publicēšanu, lai ziņojumā varētu iekļaut visaptverošus rezultātus un datus.

3.Pamatnosacījumu un konkurētspējas uzlabošana uzņēmumiem, to skaitā MVU (11 %);

1.MVU piekļuves finansējumam uzlabošana kapitāla un parāda instrumentu veidā (vismaz 60 % no kopējā budžeta);

Komisija kopīgi ar Eiropas Centrālo banku veic regulārus apsekojumus par uzņēmumu piekļuvi finansējumam (SAFE). Šie apsekojumi sniedz informāciju par MVU finanšu stāvokli, finansējuma vajadzībām, piekļuvi finansējumam un vēlmēm. Apsekojuma 2016. gada rezultāti liecināja, ka piekļuve finansējumam 2016. gadā bija vissvarīgākais jautājums 9 % no ES MVU (2013. gadā šis rādītājs bija vairāk nekā 15 %) un banku aizdevumi joprojām bija nozīmīgākais ārējā finansējuma veids 50 % MVU.

Sadarbībā ar valstu ieinteresētajām personām un partnerorganizācijām Komisija 2016. gadā organizēja arī 3 pasākumus: Eiropas maza un vidēji liela kapitāla uzņēmumu balvas piešķiršanas žūrijas sanāksmi, darbsemināru par nodokļu saistību izpildes izmaksām MVU un žurnālistu semināru, kurā piedalījās 28 žurnālisti (pa vienam no katras dalībvalsts) un tika sniegta informācija par ES finanšu instrumentiem.

Komisija 2016. gadā turpināja atjaunināt un atbalstīt ES finanšu instrumentu vienoto portālu. Portāls ir vienots informācijas dienests mazajiem un vidējiem uzņēmumiem, kas meklē ES finansējumu Eiropā. Tajā tiek sniegta regulāri atjaunināta aptuveni 1500 starpnieku kontaktinformācija, aptverot ES finanšu instrumentus no dažādām programmām (COSME, “Radošā Eiropa”, EaSI, ESI fondi, ESIF, InnovFin, Life, WB Edif, EIB/EIF pašu resursi). Minētie finanšu instrumenti nodrošina piekļuvi vairāk nekā 120 miljardiem EUR septiņu gadu laikā.

EFG satvarā EIF 2016. gadā parakstīja četrus saistību nolīgumus. Šie fondi galvenokārt bija vērsti uz ieguldījumiem Vācijā, Apvienotajā Karalistē un Zviedrijā, taču bija pieejami arī ieguldījumiem citās valstīs un pārrobežu ieguldījumiem. Gaidāmais ieguldījumu apjoms, ko saņems atbalsttiesīgi galasaņēmēji, ir gandrīz 470 miljoni EUR. Visas četras 2016. gadā parakstītās darbības attiecas uz izaugsmes un darbības paplašināšanas posmu fondiem. 2016. gada beigās tika parakstīti nolīgumi par 9 darbībām, no tām 6 — par izaugsmes un darbības paplašināšanas posmu fondiem, savukārt 3 — par vairākposmu fondiem apvienojumā ar InnovFin kapitāla mehānismu agrīnajam posmam, kas izveidots pamatprogrammā “Apvārsnis 2020”.

Līdz 2016. gada beigām tika parakstīti 67 garantiju nolīgumi ar finanšu starpniekiem 21 valstī (18 dalībvalstīs un 3 trešās valstīs). Finansējumu gandrīz 5547 miljonu EUR apmērā saņēma vairāk nekā 143 000 MVU (2015. gadā — 51 000 MVU). Tas liecina par to, ka LGF, nodrošinot finansējumu riskantākiem MVU, kuriem citādi šāds finansējums nebūtu pieejams, būtiski ietekmē reālo ekonomiku ES un citās COSME iesaistītajās valstīs. Turklāt resursu apvienošana ar ESIF ir ļāvusi risināt neoptimālas finansēšanas situācijas dalībvalstīs daudz ātrāk, nekā tas būtu bijis iespējams, izmantojot tikai LGF, tādējādi ievērojami paātrinot tik ļoti nepieciešamo ekonomikas finansēšanu.

Darbībām, kas saistītas ar piekļuvi finansējumam, 2016. gadā tika piešķirti 62,5 % no programmai COSME atvēlētā finansējuma.

COSME regulā ir noteikts, ka vismaz 60 % no kopējā budžeta (1,4 miljardi EUR) būtu jāpiešķir finanšu instrumentiem 2014.–2020. gadam.

Kopā saistības tika noslēgtas par 94,4 % no pieejamajiem 358 miljoniem EUR. Vidējais maksājumu izpildes līmenis bija 75 %.

COSME regulā ir noteikts, ka 21,5 % no kopējā budžeta būtu jāparedz piekļuves tirgiem atvieglošanai.

MVU darbības internacionalizācijai 2016. gadā tika atvēlēti 57,9 miljoni EUR.

COSME sniedz atbalstu Eiropas uzņēmumiem un it sevišķi MVU, lai tiem palīdzētu izmantot vienoto tirgu, veidojot uzņēmējdarbības saiknes ārpus savas valsts, kā arī eksportēt ārpus Eiropas.

Eiropas Biznesa atbalsta tīkls (EEN)

EEN sniedz integrētus uzņēmējdarbības atbalsta pakalpojumus uzņēmumiem, kuri vēlas īstenot inovācijas, augt un apzināt iespējas vienotajā tirgū un trešās valstīs. Tīkls sniedz pakalpojumus aptuveni 250 000 MVU gadā, tajā skaitā specializētus konsultāciju pakalpojumus aptuveni 70 000 MVU.

2016. gadā programmā COSME bija iesaistītas 536 dalīborganizācijas no 92 konsorcijiem, kas aptver 38 ES dalībvalstis un trešās valstis. Vidējais ES ieguldījums tīkla partneru attiecināmajās izmaksās bija aptuveni 55 %. Šie galvenie tīkla partneri sadarbojās ar 80 uzņēmējdarbības sadarbības centriem, kas apvienoti 30 konsorcijos 29 valstīs. To darbības ir vērstas uz partnerības pakalpojumiem, un tās ir jāfinansē no saviem resursiem. (Pašreizējo partneru sarakstu skatīt vietnē https://een.ec.europa.eu/ .)

2016. gadā EASME sāka sistemātiski vākt informāciju no tīkla klientiem par pakalpojumu gaidāmo ietekmi uz viņu uzņēmējdarbību. Tika apkopotas atsauksmes par partnerības nolīgumu un konsultāciju pakalpojumu gaidāmo ietekmi uz trīs galveno tīkla mērķu sasniegšanu: tirgus uzlabošanu (tirgus daļas / apgrozījuma ziņā); pozitīvu ietekmi uz darbvietām; ar inovācijas palīdzību uzlabotu konkurētspēju. Rezultāti parādīja, ka gandrīz 70 % klientu sagaida, ka tīkla atbalsts uzlabos viņu tirgus situāciju, gandrīz 50 % — ka tas uzlabos viņu konkurētspēju, un vairāk nekā 40 % — ka tas palīdzēs viņiem saglabāt vai radīt darbvietas.

Citas darbības

Korporatīvā komunikācijas kampaņa par ieguvumiem, ko COSME sniedz mazajiem un vidējiem uzņēmumiem, bija vērsta uz 1,6 miljoniem MVU īpašnieku Bulgārijā, Čehijā, Igaunijā, Lietuvā un Slovēnijā. I posmā tika organizētas informācijas dienas ieinteresētajām personām katrā valstī. II posms bija vērsts uz to, lai mudinātu ieinteresētās personas izplatīt informāciju par ES un valstu politiku un iespējām, izmantojot savus kanālus. Lai MVU vairāk izmantotu ES līmenī sniegtos pakalpojumus/rīkus, darbības mērķis bija popularizēt vietējos tīklus un informācijas piekļuves punktus (piemēram, EEN un attiecīgos portālus / tīmekļa vietnes). Svarīgs kampaņas elements bija tās tiešsaistes un sociālo mediju daļa, kas sasniedza 207,2 miljonus reklāmas rādījumu, 919 000 klikšķu uz saitēm, 2,2 miljonus video skatījumu un 21 781 iesaistes darbību sociālajos medijos.

ES un Japānas sadarbība turpināja attīstīties, pateicoties ES un Japānas centram piešķirtajai ikgadējai dotācijai 2,8 miljonu EUR apmērā. Centrs tika izveidots, lai uzlabotu Eiropas uzņēmumu piekļuvi Japānas tirgum, sniedzot tiem nepieciešamos datus par vietējiem apstākļiem un iepazīstinot ar tirdzniecības un rūpniecības praksi, ar ko ES uzņēmumi saskaras Japānā. Mācības par ražošanas tehnoloģijām, kvalitātes vadību un inovāciju bija vērstas uz ES uzņēmumu konkurētspējas paaugstināšanu.

Portāla “Tava Eiropa” uzņēmumiem veltītā daļa 2016. gadā piesaistīja 3,5 miljonus unikālo apmeklētāju, kas ir par 118 % vairāk nekā 2015. gadā. Visbiežāk tika apmeklētas sadaļas par PVN un muitu (44 %), finansējumu (25 %) un pārdošanu ārvalstīs (9 %). Lietotāji, kuriem ir nepieciešamas papildu ekspertu konsultācijas, var nosūtīt jautājumus EEN loceklim tieši no portāla. No 2016. gada janvāra līdz decembrim EEN partneri portālā saņēma gandrīz 4000 pieprasījumu. Visvairāk jautājumu tika uzdoti par finansējumu (49 % no jautājumiem), nākamie populārākie temati bija paplašināšanās ārvalstīs (13 %) un ES tiesību akti un pētniecība (9 %).

Saskaņā ar 2017. gada sākumā veikto portāla apmeklētāju aptauju vairāk nekā 89 % lietotāju portālu vērtē kā lielisku, labu vai apmierinošu.

2.3. Pamatnosacījumu un konkurētspējas uzlabošana

COSME regulā ir noteikts, ka 11 % no kopējā budžeta būtu jāparedz pamatnosacījumu un konkurētspējas uzlabošanai.

2016. gadā šim mērķim tika piešķirti 37,9 miljoni EUR.

COSME finansēja darbības, kuru mērķis ir veicināt uzņēmumu kopu internacionalizāciju, radīt labvēlīgus apstākļus tūrisma nozares konkurētspējai, attīstīt sociālos uzņēmumus un palielināt citu stratēģiski svarīgu ES nozaru konkurētspēju. COSME arī atbalstīja labāka regulējuma platformu un sadarbības tīklu izveidi rūpniecības atdzimšanai.

Uzņēmumu kopas

“Uzņēmumu kopu internacionalizācijas programma MVU” atbalsta konsorcijus, kas vēlas izstrādāt kopīgu starptautisku stratēģiju, kā arī MVU internacionalizāciju, jo īpaši jaunās tematiskajās jomās. Tā arī palīdz atvieglot uzņēmumu kopu starptautisko sadarbību, turpinot attīstīt Eiropas uzņēmumu kopu sadarbības platformu.

Uzņēmumu kopu iniciatīvas bija vērstas uz specializētu uzņēmumu grupām un atbalstīja stratēģisku sadarbību starp reģioniem un starptautiskā līmenī. Pateicoties Eiropas uzņēmumu kopu sadarbības platformas tiešsaistes pakalpojumiem, tagad ir iespējams vienuviet apzināt visas uzņēmumu kopu organizācijas Eiropā un ārpus tās. Tīmekļa vietnē ir arī lapas, kas veltītas Eiropas uzņēmumu kopu stratēģiskajām partnerībām, partneru piemeklēšanas pasākumiem un starptautiskajai sadarbībai. Partneru piemeklēšanas pasākumu rezultātā tika organizētas 2984 divpusējas sanāksmes un attīstītas 363 uzņēmumu kopu sadarbības lietas.

“Worth” partnerības projekts